Kristen Skjeldal får gondolbane rett over hustaket: - Vi må trolig flytte
Voss kommunestyre vedtok tirsdag ettermiddag ekspropriasjon av eiendom til bygging av ny Hangursbane. Det bekrefter ordfører Hans Erik Ringkjøb (Ap) til VG. Stemmene talte 30 for og 13 mot, opplyser ordføreren. Enkelt forklart betyr dette at grunneierne, om nødvendig med tvang, blir fratatt eiendom eller rettigheter mot erstatning.En av dem som ikke kom til å glede seg over resultatet, er Kristen Skjeldal. – På den ene siden er jeg for banen. Den kan være et kjempeviktig og spennende prosjekt for Voss, men jeg stiller meg veldig undrende til at en gondolbane skal gå like over hustak, sa Kristen Skjeldal til VG tidligere tirsdag. I en kronikk i lokalavisen Hordaland skrev han søndag at saken har vært «en stor personlig belastning» for ham. Han skriver at det har gjort noe til forholdet hans til sitt eget hjem, fordi han ikke vet om han nå må rive. 18 ganger i døgnet, året rundt, vil rundt 30 få gondolvognene over hustaket. 49-åringen frykter ulykker. – Vi opplever det ikke bare som en ulempe med innsyn og redusert utsyn, noe som forringer verdien av eiendommen, men viktigere opplever vi det som faretruende. Å bo under en gondolbane vet jeg ikke om jeg tar sjansen på. Mest sannsynlig må jeg flytte, sier Skjeldal til VG. – Når jeg først begynner å tenke slik, så er det ikke sikkert jeg klarer å legge den tanken fra meg. Selv om de sier det er trygt og greit, så er det jo min opplevelse av det som teller, legger han til. Hoppet fra Hanguren: VG testet ekstremsport på VossIfølge taubaneloven skal ikke en taubane gå nærmere enn 20 meter fra nærmeste hus. Det er likevel åpning for å frafalle den regelen dersom fordelene for samfunnet er så store at de blir viktigere enn ulempene. Det er altså det kommunestyret i Voss vedtok onsdag ettermiddag. – Jeg oppfatter det som at det kan gå nærmere en 20 meter, men det står ingenting om at de kan gå direkte over hustakene. Dette er noen advokatene strides om, ifølge Skjeldal. Dersom det ikke blir gitt godkjenning for at banen kan gå rett over hustak, og grunneierne uansett blir tvunget til å rive husene sine, er Skjeldal klar på hva han mener resultatet må bli: – Da er det innlysende at vi må få erstatning.Ordfører Hans-Erik Ringkjøb (Ap) er vedgår at saken er vanskelig og gir naboene ulemper. Overfor NRK understreker han likevel hvor viktig banen er for Voss. – Vårt lodd i livet som lokalpolitikere er blant annet å ta vanskelige avgjørelser, slik som denne. Det er ingen hus som må rives, men de får restriksjoner på hva de kan bygge i fremtiden, sier han, og legger til at han mener saksbehandlingen har vært god. Kristen Skjeldal, som har to stafettgull for Norge i langrenn er ikke enig. Han håper kommunen vil lære av saken for fremtiden. Den tidligere langrennsløperen har forståelse for at ekspropriasjon må til noen ganger, men mener man da må gjennomføre det i dialog med dem de rammer. – Mange av grunneierne er fullstendig imot denne utbyggingen, men jeg er jo egentlig for banen, og føler at jeg i alle fall har vunnet noe oppi det hele dersom man lærer.Skjeldal er svært kritisk til hvordan utbygger har gjennomført prosessen. Han sier at som grunneier hadde han forventet å få hjelp til å dekke kostnader ved en flytting, selv om de ikke skulle bli tvunget til å rive husene. Han ser nemlig ingen alternative traseer som kunne løst saken. – Vi hører ikke et kvidder. Nå er det kommet så langt at vi bare må godta det. Hadde de spilt med åpne kort og gitt inntrykk av at de skulle hjelpe oss, så hadde vi kanskje funnet en løsning sammen, sier vossingen. Administrerende direktør Øyvind Wæhle for utbyggerfirmaet Voss Resort sier til VG at han har forståelse for Skjeldals reaksjon. – Jeg forstår at de opplever fra grunneiers side at prosessen ikke har vært god nok. Det må vi ta med oss og ha respekt for i prosessen videre i ettertid, sier Wæhle. Han legger til at han har fått de samme tilbakemeldingene personlig fra Skjeldal, og gjentar at han respekterer Skjeldals synspunkt. – Dette må vi ta til etterretning som en konstruktiv tilbakemelding, ydmykt respektere og ta med oss i prosessene som kommer videre nå.
På Voss skal man bygge ny gondolbane fra sentrum og opp på fjellet. Den vil gå over hustakene til flere grunneiere. Det gjør den tidligere langrennsstjernen bekymret.